সাউথ সাবার্বান স্কুল (মেইন)
সাউথ সাবার্বান স্কুল (মেইন) ১৮৭৪ খ্রিস্টাব্দে কলকাতায় প্রতিষ্ঠিত শতাব্দী প্রাচীন বিদ্যালয়। এটি দক্ষিণ শহরতলির হাজরা পুকুর (বর্তমানে যতীন দাস পার্কে)'সাউথ সাবার্বান স্কুল, কালীঘাট' নামে পরিচিত ছিল। স্যার আশুতোষ মুখোপাধ্যায়ের পিতা গঙ্গাপ্রসাদ মুখোপাধ্যায়ের উদ্যোগে বিদ্যালয়ের গোড়াপত্তন এবং পণ্ডিত শিবনাথ শাস্ত্রী ছিলেন প্রথম প্রধান শিক্ষক। কয়েক বছর পর স্কুলের নাম পরিবর্তন করে 'সাউথ সাবার্বান স্কুল ভবানীপুর' করা হয় এবং স্কুলটি গোবিন্দ বোস লেনে (এটির বর্তমান অবস্থান) স্থানান্তরিত হয়। স্কুলের মাধ্যমিক ভবনটি ১৮৮৮ খ্রিস্টাব্দে একজন ইতালীয় প্রকৌশলী দ্বারা নির্মিত হয়েছিল এবং এর প্রাথমিক ভবনটি ১৯০৮ খ্রিস্টাব্দে নির্মিত হয়েছিল। আশুতোষ কলেজ বিদ্যালয়ের সহযোগী সংস্থা হিসাবে প্রতিষ্ঠা হয়। স্কুলটি তৎকালীন লন্ডন মিশনারী সোসাইটি (এলএমএস) ইনস্টিটিউশন (বর্তমানে সাউথ সাবারবান স্কুল (শাখা নামে পরিচিত), স্যার রমেশ মিত্র বালিকা বিদ্যালয় এবং চক্রবেড়িয়া হাই স্কুল সহ অন্যান্য স্কুলকে সাহায্য করে।